נשיאת בית המשפט העליון, כב' השופטת מרים נאור,

חברותיי וחבריי השופטות והשופטים,

משפחות יקרות,

ואורחים נכבדים,

במהלך העבודה היומיומית נתקל השופט במציאות מורכבת. השופט עוסק בעובדות, במחלוקות משפטיות, בעדויות, בראיות וכיו"ב. מרבית יום עבודתו של השופט מתרחשת באולם הדיונים, וגם שם המציאות אינה פשוטה.

זוהי, כאמור, המציאות שלנו ושגרת חיינו, אולם היום אנחנו לא עוסקים בה. היום אנחנו שמים במוקד את היצירה והדימיון, ומשמח לראות גם את החלקים האלה בחיי השופט שאינם כרוכים בעשייה השיפוטית. אין ספק כי המערכת עברה שינוי משמעותי בשנים האחרונות והיא מקדישה מאמצים ותשומות רבות על מנת להתוודע לרבדים נוספים בחייו של השופט ותערוכה זו, היא ביטוי נוסף לכך.

ישנם ממשקים רבים בין המשפט לאמנות, אבל אני חושב שדבריו של מאטיס לפיהם " **על האמן** **להיות חף מכל דעות קדומות כלפי הדוגמן שלו –רוחו חייבת להיות פתוחה ולקלוט** **הכל**", יפים לא רק כלפי הדוגמן של האמן, אלא גם לבעלי הדין, לעדים ולעורכי הדין המופיעים בפנינו ואז מובטח לנו שגם היצירה השיפוטית תהיה ראויה, איכותית וצודקת.

אני מבקש להודות לגב' שרון בר-דור, סמנכ"לית חטיבת השופטים ולד"ר אורנה יאיר, אוצרת מוזיאון מערכת בתי המשפט, אשר הגו את הרעיון הנפלא הזה, והביאו אותו לידי מימוש היום בפתיחה חגיגית זו.

ואחרונים חביבים, האמנים שמתחת לגלימותיהם מסתתרת נפש עתירת דימיון ויצירה.

שאו תודה וברכה וערב נעים לכולם.